《述怀》
宋代·释净端

晦迹归岩坞，僻居人到稀。披衣眠静榻，策杖绕荆扉。

远谢名兼利，能忘是与非。松风祛暑薄，山月照萤微。

烹茗满瓯雪，掬泉半湿衣。穷通云意密，终与世人违。

作者简介：释净端（一○三二～一一○三），俗姓邱，字表明，归安（今浙江吴兴）人。肄业吴山解空讲院，顿契心法，乃从仁岳法师受公《楞严》要旨。参宝觉齐岳禅师得悟。见弄狮子者，丛林号为端师子，自号安闲和尚。徽宗崇宁二年趺坐而化，年七十二。有《吴山集》，已佚。事见《禅林僧宝传》卷一九、《罗湖野录》卷一、清光绪《归安县志》卷四三、《吴兴诗存》卷一四。今录诗四十二首。